KIRJALLINEN KYSYMYS P-3361/00

esittäjä(t): Barbara Weiler (PSE) komissiolle

(20. lokakuuta 2000)

Aihe: Äidinkielistä opetusta antavien opettajien syrjintä

Äidinkielistä opetusta antavat opettajat luokitellaan Hessenissä julkisalan palkkataulukossa yleisesti alempiin palkkaluokkiin kuin saksalaiset kollegansa.

1. Onko Saksan osavaltioilla komission mielestä oikeus luokitella äidinkielistä opetusta antavat opettajat alhaisempaan palkkaluokkaan kuin niin ikään virkasuhteessa olevat aineenopettajat?

2. Jos on, olisiko tällainen alhaisempaan palkkaluokkaan luokittelu mahdollista myös, mikäli äidinkielisen opetuksen antamiseen vaaditaan alkuperämaasta saatu täysi pätevyys ja samalla tunnustetaan virallisesti yksittäisen opettajan pätevyys?

3. Eikö tällainen menettely komission mielestä ole ristiriidassa seuraavien oikeuksien kanssa:

- oikeus yhtäläiseen kohteluun (tässä tapauksessa kansalaisuuden suhteen)

- oikeus vapaaseen liikkuvuuteen

- oikeus samaan palkkaan samasta työstä?

Anna Diamantopouloun komission puolesta antama täydentävä vastaus

(30. toukokuuta 2001)

Komissio kirjoitti Saksan viranomaisille marraskuussa 2000 ja uudestaan tammikuussa 2001 ja pyysi lisätietoja äidinkielenopettajien palkkauksesta ja työehdoista Hessenin osavaltiossa.

Saksan viranomaiset ovat nyt vastanneet ja selvittäneet, että kaikkien opettajien palkkaus määräytyy kahden kriteerin mukaan: opettajan ammattipätevyys (niiden oppiaineiden lukumäärä, joiden opettamiseen hän on pätevä) ja hänen todellisuudessa opettamiensa aineiden määrä. Koska äidinkielen opettajat opettavat vain yhtä ainetta, heille maksetaan alhaisempaa palkkaa kuin niille, jotka opettavat kahta tai kolmea ainetta. Äidinkielenopettajien ja muiden (saksalaisten tai muunmaalaisten) opettajien palkkojen välinen ero on siis riippumaton kansalaisuudesta, eikä se komission mielestä niin muodoin näytä olevan ristiriidassa yhteisön oikeuden kanssa.

Arvoisa parlamentin jäsen kysyy, voidaanko alhaisemman palkan maksamista äidinkielenopettajille pitää hyväksyttävänä, jos he ovat saaneet opetuksen antamiseen täyden pätevyyden yhteisöön kuuluvasta alkuperämaastaan ja jos Saksan viranomaiset ovat virallisesti tunnustaneet heidän ammattipätevyytensä vastaavan Saksassa vaadittua pätevyyttä.

Jos äidinkielenopettaja on saanut yhteisöön kuuluvassa kotimaassaan täyden pätevyyden opettaa enempää kuin yhtä ainetta, hän täyttää toisen mainituista kriteereistä, jotka Hessenin viranomaiset ovat asettaneet palkkauksen perustaksi, ja hänet sijoitetaan vastaavaan palkkaluokkaan. Komissiosta näyttää, että toisista jäsenvaltioista peräisin olevien äidinkielenopettajien ulkomailla hankkiman opettajanpätevyyden tunnustaminen on riippumaton siitä tosiasiasta, että hän opettaa vain yhtä ainetta ja että hänet sijoitetaan sen vuoksi alempaan palkkaluokkaan kuin sellaiset opettajat (olivat he mitä kansalaisuutta tahansa), jotka opettavat useampaa kuin yhtä ainetta. Komissio korostaa, että äidinkielenopettajilta ei edellytetä Saksan viranomaisten virallista tunnustusta heidän opettajanpätevyydelleen äidinkielen opetuksessa.

Edellä mainituista syistä komissiosta ei vaikuta siltä, että Hessenin viranomaisten käyttämät kriteerit äidinkielenopettajien sijoittamiseksi palkkaluokkiin olisivat ilmaus kansalaisuuteen perustuvasta syrjinnästä. Samapalkkaisuuden periaatetta noudatetaan maahan muuttaneiden työntekijöiden ja jäsenvaltion omien työntekijöiden välillä ainoastaan silloin, kun he tekevät samaa työtä, ja on selvää, että yhtä ainetta opettava äidinkielenopettaja ei tee samaa työtä kuin useiden aineiden opettaja. Lopuksi todettakoon, että komission mielestä äidinkielenopettajien sijoittaminen alhaisempaan palkkaluokkaan kuin useiden aineiden opettajat on osoitus oikeudesta vapaaseen liikkuvuuteen, sillä vaikka äidinkielenopettajille maksetaan alhaisempaa palkkaa kuin useamman kuin yhden aineen opettajille, he voivat opettaa Saksassa tarvitsematta hankkia opettajanpätevyydelleen virallista tunnustusta. Niin muodoin on kaikkea muuta kuin selvää, että menettely olisi mitenkään vastoin oikeutta vapaaseen liikkuvuuteen.